CELEX: 32022D0461
Language: et
Date: 2022-03-15 00:00:00
Title: Komisjoni rakendusotsus (EL) 2022/461, 15. märts 2022, millega muudetakse rakendusotsust (EL) 2019/570 rescEU transpordi- ja logistikasuutlikkuse osas (teatavaks tehtud numbri C(2022) 1685 all) (EMPs kohaldatav tekst)

22.3.2022   
               
               
                  ET
               
               
                  Euroopa Liidu Teataja
               
               
                  L 93/193
               
            
         KOMISJONI RAKENDUSOTSUS (EL) 2022/461,
         15. märts 2022,
         millega muudetakse rakendusotsust (EL) 2019/570 rescEU transpordi- ja logistikasuutlikkuse osas
         
            
               (teatavaks tehtud numbri C(2022) 1685 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta otsust nr 1313/2013/EL liidu elanikkonnakaitse mehhanismi kohta, (1) eriti selle artikli 32 lõike 1 punkti g,
         ning arvestades järgmist:
         
                     (1)
                  
                  
                     rescEU õigusraamistik on sätestatud otsuses nr 1313/2013/EL. rescEU on liidu tasandi suutlikkuste reserv, mida kasutatakse abi andmiseks äärmuslikes olukordades, kus riiklikul tasandil olemas olev üldine suutlikkus ja liikmesriikide poolt Euroopa elanikkonnakaitse ühisressurssi eraldatud reageerimissuutlikkused ei suuda tagada tõhusat reageerimist loodusõnnetuste ja inimtegevusest tingitud õnnetuste puhul.
                  
               
                     (2)
                  
                  
                     Liidu elanikkonnakaitse mehhanismi (edaspidi „liidu mehhanism“) tugevdati hiljuti Euroopa Parlamendi ja nõukogu määrusega (EL) 2021/836, (2) millega muudetakse otsust nr 1313/2013/EL. Muudatusettepaneku eesmärk on kõrvaldada liidu mehhanismi piirangud, mis tekkisid COVID-19 pandeemia ajal, ning paremini toetada liikmesriike, kui neid tabavad samal ajal samad või erinevad hädaolukorrad või katastroofid.
                  
               
                     (3)
                  
                  
                     Transpordi- ja logistikaoperatsioonid on viimastel aastatel olnud problemaatilised paljude liidu mehhanismi reageerimisoperatsioonide puhul. COVID-19 puhangu ajal ja selle algetapis ilmnes, et eelkõige meditsiinivahendite, personali ja patsientide transportimine peaks toimuma strateegiliselt tõhusamalt. Leiti, et piisavate transpordi- ja logistikaressursside puudumine on peamine asjaolu, mis piirab liikmesriikide võimekust abi anda või saada.
                  
               
                     (4)
                  
                  
                     Sellest tulenevalt määrati otsuse 1313/2013/EL artikli 12 lõike 2 kohaselt rescEU suutlikkuse arendamise prioriteetsete valdkondade hulka transport ja logistika, mis lisandub metsatulekahjude õhust kustutamisele, erakorralisele meditsiinilisele reageerimisele ning keemilistele, bioloogilistele, kiirgus- ja tuumaintsidentidele.
                  
               
                     (5)
                  
                  
                     Transpordi- ja logistikasuutlikkuse peamine ülesanne rescEU raames peaks olema transpordi- ja sellega seotud logistikateenuste osutamine isikute (sealhulgas patsientide või reageerimisoperatsioonides osalevate rühmade), materjalide või seadmete eraldi või kombineeritud veoks.
                  
               
                     (6)
                  
                  
                     Liikmesriikidega peetud konsultatsioonide tulemusel tehti kindlaks, et transpordi- ja logistikasuutlikkus võiks lisaks juba kindlaks määratud rescEU lennutranspordi suutlikkusele olla mitmeotstarbeline.
                  
               
                     (7)
                  
                  
                     Vastavalt otsuse nr 1313/2013/EL artikli 12 lõikele 4 tuleb rescEU osaks oleva reageerimissuutlikkuse kvaliteedinõuded kehtestada koostöös liikmesriikidega.
                  
               
                     (8)
                  
                  
                     Pärast liikmesriikidega konsulteerimist tuleks luua transpordi- ja logistikasuutlikkus, mis võimaldaks reageerida vähese tõenäosuse, kuid suure mõjuga ohtudele, võttes arvesse komisjoni rakendusotsuse (EL) 2019/570 (3) artiklis 3d osutatud kategooriaid.
                  
               
                     (9)
                  
                  
                     Rakendusmäärust (EL) 2019/570 tuleks seepärast vastavalt muuta.
                  
               
                     (10)
                  
                  
                     Käesoleva otsusega ettenähtud meetmed on kooskõlas otsuse nr 1313/2013/EL artikli 33 lõikes 1 osutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsust (EL) 2019/570 muudetakse järgmiselt.
            
                        1)
                     
                     
                        Artiklit 2 muudetakse järgmiselt:
                        
                                    a)
                                 
                                 
                                    lõiget 1 muudetakse järgmiselt:
                                    
                                                i)
                                             
                                             
                                                kuues taane asendatakse järgmisega:
                                                
                                                            „–
                                                         
                                                         
                                                            varjupaiga pakkumise suutlikkus,“;
                                                         
                                                      
                                          
                                                ii)
                                             
                                             
                                                lisatakse seitsmes taane:
                                                
                                                            „–
                                                         
                                                         
                                                            transpordi- ja logistikasuutlikkus.“;
                                                         
                                                      
                                          
                              
                                    b)
                                 
                                 
                                    lõiget 2 muudetakse järgmiselt:
                                    
                                                i)
                                             
                                             
                                                punkt i asendatakse järgmisega:
                                                
                                                            „i)
                                                         
                                                         
                                                            ajutise varjupaiga pakkumise suutlikus;“
                                                         
                                                      
                                          
                                                ii)
                                             
                                             
                                                lisatakse punkt j:
                                                
                                                            „j)
                                                         
                                                         
                                                            transpordi- ja logistikasuutlikkus.“
                                                         
                                                      
                                          
                              
                  
                        2)
                     
                     
                        Artikkel 3a asendatakse järgmisega:
                        
                           „Artikkel 3a
                           rescEU õhu kaudu meditsiinilise evakueerimise, erakorralise meditsiini rühma (2. tüüp ja 3. tüüp), meditsiinivahendite varu loomise, keemilisest, bioloogilisest, kiirgus- ja tuumasaastest puhastamise, keemiliste, bioloogiliste, kiirgus- ja tuumaintsidentidega seotud varu loomise, ajutise varjupaiga pakkumise ning transpordi- ja logistikasuutlikkuse rahastamiskõlblikud kulud
                           rescEU suutlikkuste rahastamiskõlbliku kogukulu arvutamisel võetakse arvesse kõiki otsuse nr 1313/2013/EL IA lisas osutatud kulude kategooriaid.“
                        
                     
                  
                        3)
                     
                     
                        Artikli 3e lõiked 3 ja 4 asendatakse järgmisega:
                        
                           „3.   Artikli 2 lõike 2 punktides c–i osutatud rescEU suutlikkuse eesmärk on võimaldada reageerida vähese tõenäosuse, kuid suure mõjuga ohtudele.
                        
                        
                           4.   Otsuse nr 1313/2013/EL artikli 23 lõike 4b kohased tegevuskulud, mis tekivad artikli 2 lõike 2 punktides c–i osutatud rescEU suutlikkuse kasutamisel liidu mehhanismi kaudu, kaetakse 100 % liidu finantsabist.“
                        
                     
                  
                        4)
                     
                     
                        Lisa muudetakse vastavalt käesoleva otsuse lisale.
                     
                  
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 15. märts 2022
            
               
                  Komisjoni nimel
               
               
                  komisjoni liige
               
               Janez LENARČIČ
            
         
         
            (1)  ELT L 347, 20.12.2013, lk 924.
         
            (2)  Euroopa Parlamendi ja nõukogu 20. mai 2021. aasta määrus (EL) 2021/836, millega muudetakse otsust nr 1313/2013/EL liidu elanikkonnakaitse mehhanismi kohta (ELT L 185, 26.5.2021, lk 1).
         
            (3)  Komisjoni 8. aprilli 2019. aasta rakendusotsus (EL) 2019/570, millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad rescEU vahendite kohta ja muudetakse komisjoni rakendusotsust 2014/762/EL (ELT L 99, 10.4.2019, lk 41).
      
      
         
            LISA
            Rakendusmääruse (EL) 2019/570 lisale lisatakse järgmine punkt 10:
            
               
                           „10.
                        
                        
                           
                              Transpordi- ja logistikasuutlikkus
                           
                           
                                       
                                                    
                                                
                                                
                                                   Ülesanded
                                                
                                             
                                    
                                       
                                                   —
                                                
                                                
                                                   Transpordi- ja sellega seotud logistikateenuste osutamine isikute, sealhulgas patsientide või reageerimisoperatsioonides osalevate rühmade, materjalide või seadmete eraldi või kombineeritud veoks.
                                                
                                             
                                                   —
                                                
                                                
                                                   Lisada võidakse punktides 1, 2, 3 ja 4 kirjeldatud ülesanded.
                                                
                                             
                                 
                                       
                                                    
                                                
                                                
                                                   Suutlikkus
                                                
                                             
                                    
                                       
                                                   —
                                                
                                                
                                                   Lennukite puhul võimekus vedada vähemalt 35 inimest või transportida vähemalt 7 tonni materjali või mõlemat.
                                                
                                             
                                                   —
                                                
                                                
                                                   Operatiivvalmidus nii päeval kui ka öösel.
                                                
                                             
                                                   —
                                                
                                                
                                                   Võime tagada asjakohased logistilise toe funktsioonid (nt materjali peale- ja mahalaadimine).
                                                
                                             
                                                   —
                                                
                                                
                                                   Võime töötada vajaduse korral keerulistes operatiivoludes (1).
                                                
                                             
                                                   —
                                                
                                                
                                                   Võimekus vajaduse korral transportida ja logistiliselt käidelda erikaupu (2) vastavalt asjakohastele rahvusvahelistele standarditele.
                                                
                                             
                                 
                                       
                                                    
                                                
                                                
                                                   Peamised komponendid
                                                
                                             
                                    
                                       
                                                   —
                                                
                                                
                                                   Täidetavatele ülesannetele ja operatsioonide ajakavale vastav meeskond.
                                                
                                             
                                                   —
                                                
                                                
                                                   Tehnilised töötajad, kes on nõuetekohaselt varustatud ja koolitatud täitma eespool määratletud erinevaid ülesandeid.
                                                
                                             
                                                   —
                                                
                                                
                                                   Asjakohased sidevahendid (nt õhk-õhk-side ja õhk-maa-side lennutranspordi korral).
                                                
                                             
                                                   —
                                                
                                                
                                                   Integreeritud moodul logistikatoiminguteks, näiteks peale- ja mahalaadimine.
                                                
                                             
                                 
                                       
                                                    
                                                
                                                
                                                   Sõltumatu toimetulek
                                                
                                             
                                    
                                       
                                                   —
                                                
                                                
                                                   Suutlikkuse osaks olevate seadmete ladustamine ja hooldus.
                                                
                                             
                                                   —
                                                
                                                
                                                   Seadmed sidepidamiseks asjaomaste partneritega, eelkõige nendega, kes vastutavad koordineerimise eest kohapeal.
                                                
                                             
                                 
                                       
                                                    
                                                
                                                
                                                   Lähetamine
                                                
                                             
                                    
                                       
                                                   —
                                                
                                                
                                                   Lähetusvalmidus hiljemalt 12 tunni jooksul pärast pakkumise vastuvõtmist.
                                                
                                             
                                                   —
                                                
                                                
                                                   Lennukite puhul võime lennata tankimiseta vähemalt 2 000  meremiili (3 700  km) 5 tonni kasuliku lastiga.
                                                
                                             
                                 
                     
            
               (1)  Lennuvõimekuse puhul võivad sellised asjaolud hõlmata olukordi, kus stardi- või maandumisrajad puuduvad või need on lühikesed või kahjustatud.
            
               (2)  Näiteks ohtlikud kaubad, meditsiinitarbed ja külmahela logistika vaktsiinide transportimiseks.“